Amkan i teṭṭef tmaziɣt di tmurt n Lezzayer, yekka-d mbed amennuɣ d timeɣnest n warraw-is i wacḥal d aseggas. Yemmar ula d idim n wugar n 127 n yilmeẓyen, ɣer tama n cwami-nniḍen. Amedya seg uɣmis n «Tiɣremt» : «(...) Tuɣal d tutlayt taɣelnawt, ilmend n yidim i yuzlen seg tfekka n waṭas n yimdanen, acḥal d allaɣ yedrewcen seg uxemmem akked useḥseb akked wesḥissef.»112 Tukkist-a, tesebgen-d belli tella-d tuɣalin n tmaziɣt d tutlayt taɣelnawt (2002), mbeɛd amennuɣ d timeɣnest n tarwa-s, i d-yeglan s waṭas n cwami. Uzzlen yidammen, tidderwect n yimdanen, lmut... Tugna n tfekka n umdan, tban-d di tukkist-a, s usexdem n wawalen-a : tafekka, idim, allaɣ. Tenna-d fell-as Kherdousi Hassina : «Tesdukkul adeg aḍrisan deg yiwen n lweqt akked win n tudert tinmettit.»113